Diari Oficial de la Generalitat Valenciana


Sumari del DOGV 8347, del 26-07-2018 (2018/7359)

ORDRE 22/2018, de 13 de juliol, de la consellera d'Agricultura, Medi Ambient, Canvi Climàtic i Desenvolupament Rural, per la qual es regula el lliurament de plantes amb motiu del Dia de l'Arbre.
--------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2018/07/13/22/dof/vci/html**

### Dades del document

Número de DOGV
:   8347

Data del DOGV
:   26-07-2018

Secció del DOGV
:   I. DISPOSICIONS GENERALS

Número del document
:   2018/7359


Data del document
:   13-07-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

ORDRE 22/2018, de 13 de juliol, de la consellera d'Agricultura, Medi Ambient, Canvi Climàtic i Desenvolupament Rural, per la qual es regula el lliurament de plantes amb motiu del Dia de l'Arbre. [2018/7359]  
Preàmbul  
  
La campanya del Dia de l'Arbre és la més antiga iniciativa de participació social en la millora del medi ambient de l'Estat espanyol. Pel Reial decret de 5 de gener de 1915 es declara obligatòria la celebració anual d'una Festa de l'Arbre en cada terme municipal. En temps més recents, el Decret 17/1990, de 15 de gener, del Consell de la Generalitat Valenciana, declara oficialment el 31 de gener com a Dia de l'Arbre de la Comunitat Valenciana.  
Transcorreguts 21 anys des de l'aprovació de l'Ordre de 20 d'octubre de 1995, de la Conselleria d'Agricultura i Medi Ambient, per la qual es regula la venda en els vivers forestals de la Generalitat Valenciana i el lliurament de plantes amb motiu del Dia de l'Arbre és necessària una nova regulació per a millorar el rendiment educatiu i mediambiental dels recursos destinats al Dia de l'Arbre.  
Es pretén que els participants en les plantacions amb motiu del Dia de l'Arbre facen un seguiment de l'èxit o el fracàs de la seua activitat, i que eixes plantacions contribuïsquen a la reducció de l'erosió del sòl i del risc d'inundacions i a la millora de la recàrrega dels aqüífers i de l'estat de conservació dels hàbitats naturals de la Comunitat Valenciana.  
  
Per tot el que antecedeix, realitzats tots els tràmits exigits per la legislació vigent, a la vista de l'informe de l'Advocacia General de la Generalitat, i fent ús de les atribucions que em confereix l'article 3 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, així com l'article 28.e de la Llei del Consell que atribueix a la persona titular de la conselleria amb competències en la matèria, l'exercici de la potestat reglamentària en les matèries pròpies del seu departament,  
  
  
ORDENE  
  
Article 1. Objecte  
És objecte de la present ordre la regulació del procediment de la entrega gratuïta de plantes que es destinaran a plantacions en règim de voluntariat per a la celebració del Dia de l'Arbre, que se celebra el 31 de gener de cada any.  
  
Article 2. Entitats beneficiàries de l'entrega gratuïta de plantes per al Dia de l'Arbre  
1. Podran ser beneficiàries de l'entrega gratuïta de plantes amb motiu del Dia de l'Arbre de la Comunitat Valenciana, qualsevol entitat pública o privada que organitze una activitat de voluntariat de plantació d'espècies forestals per a celebrar el Dia de l'Arbre.  
2. Els particulars que vulguen participar en el Dia de l'Arbre podran sumar-se com a voluntaris en les plantacions organitzades per altres entitats o administracions públiques, o bé formar un grup de particulars amb un representant que presentarà la sol·licitud de les plantes.  
3. Com a alternativa al que regula la present ordre, qualsevol col·lectiu o particular pot participar en les plantacions del Dia de l'Arbre organitzades pels Parcs Naturals de la Comunitat Valenciana.  
  
Article 3. Quantitats màximes de planta i altres requeriments  
1. Amb motiu del Dia de l'Arbre es podran entregar gratuïtament les següents quantitats màximes de plantes:  
a) Centres docents i col·lectius: 200 plantes.  
b) Ajuntaments: 800 plantes.  
Les quantitats concretes d'exemplars per a cada espècie que finalment s'entreguen dependran de les existències dels vivers.  
2. La càrrega en el viver i el transport de les plantes seran per compte del beneficiari. Per a la recollida de les plantes cal portar algun tipus de caixa o contenidor adequats per evitar danys a les plantes durant el transport.  
La retirada de les plantes del viver es farà a ser possible el mateix dia de la plantació o el més immediatament possible a la plantació. Fins el moment de la plantació cal evitar la dessecació del substrat de les plantes.  
3. En el cas que siga impossible la realització de la plantació de tots els exemplars subministrats, caldrà retornar al viver els exemplars sobrants.  
  
Article 4. Planificació de les plantacions del Dia de l'Arbre  
1. Qualsevol entitat promotora de plantacions amb motiu del Dia de l'Arbre haurà de posar-se en contacte durant el mes de setembre amb els agents mediambientals de la zona on es pretén realitzar la plantació, per a obtindre el seu assessorament i la conformitat requerida en l'apartat 1 de l'article 5. En http://www.gva.es/va/inicio/procedimientos'id\_proc=666, s'indicaran els telèfons per a contactar amb els agents mediambientals. Cal tindre en compte la titularitat dels terrenys i les prioritats de restauració dels terrenys forestals, els agents mediambientals els assessoraran sobre els llocs idonis i les espècies a utilitzar.  
  
2. Caldrà aconseguir l'autorització prèvia del propietari dels terrenys per a realitzar les plantacions del Dia de l'Arbre i adjuntar-la a la sol·licitud, en el cas que l'entitat promotora no siga propietària dels terrenys. Si la plantació es farà en terrenys gestionats per la conselleria competent en matèria forestal, l'escrit d'autorització de la Direcció Territorial de retirada de les plantes concedides inclourà també l'autorització de realització de la plantació.  
3. En el cas d'existir plantacions fetes en anys anteriors per la mateixa entitat, serà prioritària la reposició de faltes.  
  
Article 5. Sol·licitud de plantes per al Dia de l'Arbre  
1. L'entitat haurà d'emplenar el formulari de sol·licitud, obtenir la conformitat de l'agent mediambiental a la plantació proposada mitjançant la seua signatura en el corresponent apartat del formulari, i remetre'l a la Direcció Territorial de la província on es pretén fer la plantació. Si l'entitat ha rebut plantes per al Dia de l'Arbre en anys anteriors, haurà de revisar l'estat de les plantacions realitzades, omplir la corresponent fitxa de seguiment i adjuntar-la a la sol·licitud. Els formularis de sol·licitud i de fitxa de seguiment de plantacions estan disponibles en http://www.gva.es/va/inicio/procedimientos'id\_proc=666.  
2. D'acord amb l'article 14.2 de la Llei 39/2015, d'1 d'octubre, del Procediment Administratiu Comú, les persones jurídiques i les entitats sense personalitat jurídica, entre d'altres, hauran de presentar les sol·licituds telemàticament a través de la seu electrònica de la Generalitat en la següent URL http://www.gva.es/va/inicio/procedimientos'id\_proc=666.  
  
Si la sol·licitud es tramita telemàticament, a la sol·licitud hauran d'adjuntar una còpia d'aquesta amb la signatura de l'agent mediambiental que dona el vist-i-plau a la plantació proposada.  
Les sol·licituds podran presentar-se cada any durant el mes d'octubre.  
  
Article 6. Retirada de les plantes en els vivers  
Les plantes es podran arreplegar en els vivers des de la recepció de l'autorització de la Direcció Territorial de la seua retirada fins la finalització del mes de febrer. Caldrà presentar en els vivers l'esmentada autorització de la Direcció Territorial.  
  
  
Disposició addicional  
  
Única. No-increment de despesa  
L'aplicació i el desenvolupament d'aquesta ordre no podrà tindre cap incidència en la dotació dels capítols de despesa assignats a la conselleria competent en matèria de medi ambient i, en tot cas, haurà de ser atés amb els mitjans personals i materials de la mencionada conselleria.  
  
  
Disposició transitòria   
  
Única. Normativa aplicable als procediments d'entrega gratuïta de plantes iniciats amb anterioritat a l'entrada en vigor de la present disposició  
Els procediments d'entrega gratuïta de plantes iniciats amb anterioritat a l'entrada en vigor de la present disposició es regiran per la normativa reguladora dels esmentats procediments vigent en el moment de la seua iniciació.  
  
Disposició derogatòria  
  
Única.  
Queden derogats els articles tercer, quart i cinqué de l'Ordre de 20 d'octubre de 1995, de la Conselleria d'Agricultura i Medi Ambient, per la qual es regula la venda en els vivers forestals de la Generalitat Valenciana i el lliurament de plantes amb motiu del Dia de l'Arbre.  
  
Així mateix, queden derogades totes les disposicions d'igual o inferior rang que s'oposen al que disposa la present ordre.  
  
  
Disposició final  
  
Única.Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 13 de juliol de 2018  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI